Benada, Ɔbɛsɛ 25, 2022 mu na dɔmkɛse a wɔwɔ mbrahyɛbagua mu no mu binom a Mbrahyɛbaguanyi, Owura Andy Kwame Appia-Kubi dzi hɔn enyim dɛ ɔkasafo dze too dawurbɔfo enyim wɔ mbrahyɛbaguafie no mbre do dɛ ɔwɔ dɛ Ɔmampanyin Nana Akufo Addo pam Owura Ken Ofori-Atta a ɔyɛ Soɛfo a ɔhwɛ Sikasɛm do no na Owura Charles Adu Boahene a ɔyɛ Ɔman no Soɛfo wɔ Sikasɛm Asoɛe hɔ no.
Ansaana dwumadzi yi bɔkɔ do no, nna mbrahyɛbagua mu dɔmkumaa no edzi kan aka dɛm asɛm kor yi ara dada. Dɔmkɛse no mu mba yinom dze too gua dɛ wɔnam hɔn mbrahyɛbagua mu mpanyimfo do dze dɛm asɛm edwir Ɔmampanyin enyim mpɛn dodowara a ne ɔmampanyin no ebubu ndua egu n’asomu wɔ ho. Na wɔdze kaa hɔn asɛm no ho dɛ, “Sɛ yeennya hɛn asɛm no ho mbuae a yɛpɛ enyimenyim yi ara a, ɔnnyɛ adze a yɛbɛba ebetsie 2023 Sikasɛm ho Nhyehyɛɛ no mpo na akantam yɛabɔboa ne mpɛnsɛmpɛnsɛmuyɛ.
Iyi ho nsunsuando na Ɔmampanyin, Nana Addo Dankwa Akufo Addo, nye no kuw mba a wɔrepɛ no Soɛfo, Ken Ofori-Atta, no ntui no dzii ehyia Benada no ara n’ewimbir nye hɔn nyaa hɔn asɛm a wɔdze too gua no ho nkitahodzi. Iyi mu na Ɔmampanyin totɔe serɛɛ NPP mbrahyɛbaguafo no dɛ wɔmma Soɛfo a ɔhwɛ Sikasɛm do mber kakra ma ɔnye IMF mpanyimfo no nwie nkitahodzi a wogu do no ana wobotu no a, wɔayɛ no dɛm.
Ɔkyerɛɛ mu kyerɛɛ dɔmkɛse no mu mba no dɛ mbrɛ Owura Ken Ofori-Atta edzi ɔman no ne Sikasɛm ho ntotoe kuw enyim nye IMF Sikafotow no edzi nkitaho ebodu no, sɛ ɔanntoa do nye hɔn ennwie na wɔgye dwumadzi no fi ne nsamu a, ɔbɔtow ɔman ne sikasɛm ho nhyehyɛɛ no egyaagyaamu basaa kora. Na iyi dze ɔhaw kɛse bɛbrɛ ɔman no ne sikasɛm.
Ɔnam iyi nyinara do serɛɛ hɔn dɛ wɔmma dapɛn kakra nka ho ɔmfa ɔman Ghana nye IMF Sikafotow no hɔn nkitahodzi no ngyina yie; na ɔba no dɛm a, dza ɔwɔ hɔ no, hɔn so wɔahwɛ ayɛ.
